b'\n_START_ARTICLE_\nDavid Hockney\n_START_SECTION_\nBiografija\n_START_PARAGRAPH_\nDeividas Hoknis gim\xc4\x97 1937\xc2\xa0m. liepos 9 d. Bradforde, Anglijos Jork\xc5\xa1yro grafyst\xc4\x97je. Jis buvo ketvirtuoju i\xc5\xa1 penki\xc5\xb3 darbinink\xc5\xb3 klas\xc4\x97s Kenneth ir Laura Hockney \xc5\xa1eimos vaik\xc5\xb3. 1948 m. D. Hoknis laim\xc4\x97jo stipendij\xc4\x85 mokytis Bradfordo gramatikos mokykloje. Jaunyst\xc4\x97je dom\xc4\x97josi teatro pasirodymais, daile ir pie\xc5\xa1imu. 1953 m. D. Hoknis \xc4\xafstojo \xc4\xaf Bradfordo dail\xc4\x97s mokykl\xc4\x85, buvo \xc4\xaftakotas mokytoj\xc5\xb3 Frank Johnson ir Derek Stafford tapybos. Mokytojai paskatino D. Hokn\xc4\xaf pateikt\xc4\xaf paveiksl\xc4\x85 \xe2\x80\x9eMount gatv\xc4\x97 Bradforde\xe2\x80\x9c 1957 m. Britanijos karali\xc5\xa1kosios akademijos parodai. 1957 m. D. Hoknis baig\xc4\x97 dizaino mokslus apdovanotas pirmos klas\xc4\x97s diplomu su pagyrimu ir gavo pasi\xc5\xablymus mokytis Karali\xc5\xa1kajame ir Sleido dail\xc4\x97s koled\xc5\xbeuose Londone. Jis pasirinko Karali\xc5\xa1k\xc4\x85j\xc4\xaf dail\xc4\x97s koled\xc5\xbe\xc4\x85 1959 m. po karin\xc4\x97s tarnybos. Ie\xc5\xa1kodamas savo stiliaus D. Hoknis i\xc5\xa1band\xc4\x97 abstrakt\xc5\xb3j\xc4\xaf ekspresionizm\xc4\x85, j\xc4\xaf \xc4\xaftakojo \xc5\xbdanas Diubuf\xc4\x97 ir Frensis Bekonas. D. Hoknis buvo homoseksualas, kas atsispind\xc4\x97jo to meto jo paveiksluose._NEWLINE_1961 m. D. Hoknis prad\xc4\x97jo grafikos serij\xc4\x85 \xe2\x80\x9e\xc5\xa0vaist\xc5\xabno karjera\xe2\x80\x9c apsilank\xc4\x99s Niujorke pagal to paties pavadinimo Viljamo Hogarto (XVIII a.) serij\xc4\x85, tik pasakojan\xc4\x8di\xc4\x85 \xc4\xafvykius Niujorke. 1960 \xe2\x88\x92 1962 m. tris kartus eksponavo kasmetin\xc4\x97je Jaun\xc5\xb3j\xc5\xb3 \xc5\xa1iuolaikini\xc5\xb3 meninink\xc5\xb3 parodoje Londone, kur rei\xc5\xa1k\xc4\x97si jaunas popmeno jud\xc4\x97jimas. D. Hoknis asmeni\xc5\xa1kai niekuomet nesiejo sav\xc4\x99s su popmenu, bet paprastai priskiriamas \xc5\xa1iai meno srovei. Jis baig\xc4\x97 Karali\xc5\xa1k\xc4\x85j\xc4\xaf dail\xc4\x97s koled\xc5\xbe\xc4\x85 aukso medaliu. 1963 m. John Kasmin galerijoje \xc4\xafvyko pirmoji D. Hoknio personalin\xc4\x97 paroda, kuri susilauk\xc4\x97 s\xc4\x97km\xc4\x97s. 1963 m. jis i\xc5\xa1vyko \xc4\xaf JAV, gyveno Los And\xc5\xbeele, kur 1966 m. susitiko savo meilu\xc5\xbe\xc4\xaf ir da\xc5\xben\xc4\x85 paveiksl\xc5\xb3 model\xc4\xaf Peter Schlesinger. JAV D. Hoknis ved\xc4\x97 lekcijas Kolorado universitete Boulderyje ir Kalifornijos universitetuose Berklyje ir Los And\xc5\xbeele, 1968 m. gr\xc4\xaf\xc5\xbeo \xc4\xaf Anglij\xc4\x85. 1970 m. nutr\xc5\xabko jo ry\xc5\xa1iai su Peter Schlesinger, kas buvo atspind\xc4\x97ta re\xc5\xbeisieriaus Jack Hazan dokumentiniame filme \xe2\x80\x9eA Bigger Splash\xe2\x80\x9c, sukurtame tuo pat metu apie D. Hokn\xc4\xaf. 1970 m. \xc4\xafvyko pirmoji didel\xc4\x97 dailininko k\xc5\xabrini\xc5\xb3 retrospektyva Whitechapel galerijoje Londone._NEWLINE_1973 m. D. Hoknis persik\xc4\x97l\xc4\x97 \xc4\xaf Pary\xc5\xbei\xc5\xb3, kur\xc4\xaf laik\xc4\x85 bendradarbiavo su tais metais mirusio P. Pikaso grafikos leid\xc4\x97jais, suk\xc5\xabr\xc4\x97 atminimo k\xc5\xabrini\xc5\xb3 P. Pikasui, kuris buvo vienu D. Hoknio ideal\xc5\xb3. Dailininkas dirbo su fotografija, 1974 m. k\xc5\xabr\xc4\x97 scenos dekoracijas I. Stravinskio operai \xe2\x80\x9e\xc5\xa0vaist\xc5\xabno karjera\xe2\x80\x9c, 1978 m. \xe2\x88\x92 A. Mocarto \xe2\x80\x9eU\xc5\xbeburtajai fleitai\xe2\x80\x9c Glaidonburgo operos festivalyje. 1977 m. publikuota spalvot\xc5\xb3 ofort\xc5\xb3 serija \xe2\x80\x9eM\xc4\x97lyna gitara\xe2\x80\x9c. 1981 m. menininkas k\xc5\xabr\xc4\x97 scenos dekoracijas Metropoliteno operoje Niujorke, 1987 m. \xe2\x88\x92 R. Vagnerio \xe2\x80\x9eTristanos ir Izoldos\xe2\x80\x9c pastatymui Los And\xc5\xbeelo muzikos centre. 1985 m. jis i\xc5\xa1rinktas Britanijos karali\xc5\xa1kosios meno akademijos asocijuotu, 1991 m. \xe2\x88\x92 tikruoju nariu. D. Hoknis gyvena tarp nam\xc5\xb3 Kalifornijoje ir Anglijos Jork\xc5\xa1yre. Kuria scenos dekoracijas, tapybos k\xc5\xabrinius, fotografij\xc4\x85. 2008 m. suk\xc5\xabr\xc4\x97 k\xc5\xabrini\xc5\xb3 spalvotais printeriais naudodamasis \xe2\x80\x9ePhotoshop\xe2\x80\x9c programa, yra k\xc5\xabr\xc4\x99s \xe2\x80\x9eiPhone\xe2\x80\x9c ir \xe2\x80\x9eiPad\xe2\x80\x9c mobili\xc5\xb3j\xc5\xb3 \xc4\xafrengini\xc5\xb3 program\xc4\x97l\xc4\x97mis._NEWLINE_2006 \xe2\x88\x92 2007 m. \xc4\xafvyko jo grafikos k\xc5\xabrini\xc5\xb3 parodos Kaune ir Klaip\xc4\x97doje.'